钦定古今图书集成/明伦汇编/氏族典/第162卷 > 韩玉
## 钦定古今图书集成/明伦汇编/氏族典/第162卷 > 韩玉

按《金史韩玉传》：“玉字温甫，其先相人。明昌五年，经义、
辞赋两科进士，入翰林为应奉。应制一日百篇，文不
加点。泰和中，建言开通州潞水漕渠，船运至都，升两
阶，授同知陕西东路转运使事。大安三年，都城受围，
夏人连陷邠、泾，陕西安抚司檄玉以凤翔总管判官
为都统府募军，旬日得万人。与夏人战，败之，夏人解”
去。当路者忌其功，驿奏“玉与夏寇有谋。”朝廷疑之，使
使者授玉河平军节度副使，且觇其军。先是，华州李
公直以都城隔绝，谋举兵入援京兆统军谓公直据
华州反，遣都统杨珪袭取之，遂寘极刑。公直曾为书
约玉，玉不预知其书，乃为安抚所得。及使者觇玉军，
且疑预公直之谋，即实其罪。玉道出华州，被囚死于
郡学。临终书二诗壁间，士论冤之。子不疑，字居之，以
父死非罪，誓不禄仕。